La Policia Local de Paterna col·labora amb la Universitat de València en la lluita contra la violència de gènere
11/05/2017

# La Policia Local de Paterna col·labora amb la Universitat de València en la lluita contra la violència de gènere

[![La Policia Local de Paterna col·labora amb la Universitat de València en la lluita contra la violència de gènere](/images/noticias/2017/05/curso-policia.jpg)](/images/noticias/2017/05/curso-policia.jpg)

11.05.2017

L'Inspector Emilio Genovés Company i l'Oficial José Javier Ruíz Díaz de la Policia Local de Paterna han oferit una conferència a l’ alumnat de primer curs de la carrera de Criminologia de la UV

La Policia Local de Paterna ha oferit una conferència a l’alumnat de primer curs de Criminologia de la Universitat de València en la qual ha exposat els diferents aspectes en la lluita contra la violència de gènere.

Durant la xarrada, que va tindre lloc el passat 3 de maig i va ser impartida per l'Inspector Emilio Genovés Company i per l'Oficial José Javier Ruíz Díaz, es va donar resposta a una bateria de 26 preguntes que prèviament havien elaborat el propi alumnat i en la qual es va posar èmfasi tanta en la prevenció com al paper que juguen les noves tecnologies en la violència de gènere.

El curs també va aprofundir en les conseqüències que la violència de gènere té en els fills menors que són testimonis presencials i creixen en un ambient familiar carregat d'abusos, humiliacions i altres crueltats.

Per finalitzar, els agents van aclarir als estudiants el procediment a seguir a l'hora de sol•licitar una ordre de protecció al mateix temps que els van explicar la possibilitat que existeix en l'actualitat de que persones diferents a la víctima puguen presentar una denúncia pels fets.

L'Intendent Principal-Cap de la Policia Local de Paterna, Rafael Mestre ha valorat positivament l'actuació conjunta amb la Universitat de València i ha manifestat que “la Policia Local de Paterna sempre està disposada a col•laborar amb qualsevol entitat, pública o privada, a l'hora de posar el seu granet d’arena en la lluita contra aquesta xacra social”.

A més, Mestre ha destacat el compromís del cos de policia de “seguir treballant en aquesta línia amb la intenció, no només de reduir tan intolerables successos, sinó d'eradicar-los completament”.